Rådets resolution

af 24. november 2003

om samarbejde mellem kulturinstitutioner på museumsområdet

(2003/C 295/01)

RÅDET FOR DEN EUROPÆISKE UNION HAR -

1. SOM HENVISER TIL traktaten om oprettelse af Det Europæiske Fællesskab,

2. SOM HENVISER TIL Rådets resolution om en ny arbejdsplan for det europæiske samarbejde på kulturområdet, vedtaget den 25. juni 2002(1), som bl.a. indeholder følgende prioriteter:

a) bevægelighed for værker og personer i den kulturelle sektor

b) inddragelse og deltagelse af de nye medlemsstater på kulturområdet

c) styrkelse af synergien med andre fællesskabsområder og -aktiviteter, herunder for eksempel på områderne uddannelse og erhvervsuddannelse, ungdom, forskning og informations- og kommunikationsteknologi

d) forbedring af informationsformidlingen med henblik på at lette borgernes adgang til EF's kulturaktiviteter

e) samarbejde på forskellige områder i forbindelse med kulturforvaltning, herunder forvaltning og administration af kulturgenstande,

3. SOM ERINDRER OM forordningen om udførsel af kulturgoder og direktivet om tilbagelevering af kulturgoder, som ulovligt er fjernet fra en medlemsstats område, samt om Rådets resolution om Kommissionens beretning om gennemførelsen heraf(2),

4. SOM ENDVIDERE ERINDRER OM Rådets resolution af 21. januar 2002 om kultur og vidensamfund, hvori der blandt andet opfordres til digitalisering af kulturelt indhold,

5. SOM AGTER yderligere at styrke de kulturelle forbindelser mellem medlemsstaterne for at fremme bevidstheden om den fælles kulturarv og den kulturelle mangfoldighed i Europa, og overveje, hvorledes der kan tages hensyn til disse tværgående problemstillinger, om nødvendigt under hensyn til det program, der skal afløse Kultur 2000-programmet,

6. SOM ERINDRER OM, at "kulturinstitutioner" i forbindelse med denne resolution omfatter en lang række forskellige organer. Disse kulturinstitutioner kan f.eks. være museer, gallerier, kompetente myndigheder, forsknings-, uddannelses- og restaureringsinstitutioner eller universitetsinstitutter,

7. SOM ENDVIDERE ERINDRER OM, at politiet og toldvæsenet spiller en væsentlig rolle i bekæmpelsen af ulovlig handel med kulturgoder,

UNDERSTREGER BEHOVET FOR AT FORBEDRE SAMARBEJDET MELLEM MEDLEMSSTATERNE INDEN FOR FØLGENDE OMRÅDER, UNDER HENSYNTAGEN TIL HVERT ENKELT MEDLEMSSTATS LOVGIVNING

A. Samarbejde på forskningsområdet og videreuddannelse vedrørende kulturarven

1. Udveksling af erfaringer i uddannelsessektoren med det formål at styrke forskning og samarbejde blandt personalet i kulturinstitutionerne.

Det vil blive overvejet, om medlemsstaterne kunne være værter for personale fra sådanne kulturinstitutioner i nogle uger eller organisere uddannelsesseminarer om videnskabelige og administrative spørgsmål i forbindelse med forberedelse af udstillinger og museumsdrift.

2. Normer og god praksis, der gælder i de forskellige lande på følgende områder:

- beskyttelse af kulturarven

- konservering og restaurering af samlinger og af steder, der udgør en del af kulturarven

- dokumentation vedrørende samt fortegnelser over og digitalisering af samlingerne og af steder, der udgør en del af kulturarven

- udstillingsteknikker, metoder og fortolkning

- undervisningstilbud på museer

- retningslinjer for udstillingerne (for eksempel udlånspolitik, vilkår for udveksling)

- forvaltning og administration af museerne

- nyttiggørelsespolitikker.

B. Samarbejde om konservering og restaurering og reproduktion af kulturgenstande og monumenter

1. Konservering og restaurering af kulturgenstande (herunder arkæologiske fund, malerier, skulpturer osv.) og af monumenter foretaget af blandede hold fra medlemsstaterne med efterfølgende offentliggørelse af resultaterne, der lader den enkelte deltagers viden og tekniske dygtighed komme til sin ret, og hvor konserverings- og restaureringskriterier og -metoder sammenlignes

2. Reproduktion og digitalisering af kulturgenstande med henblik på studier og undervisning.

3. Udgravning af arkæologiske fundsteder foretaget af hold med deltagere fra flere medlemsstater. Sammenlignende undersøgelser af de kriterier, der anvendes til en sådan udnyttelse og om forholdet mellem den arkæologiske "tema-park" og det naturlige miljø.

4. Komparativ forskning fra forskellige lande om afvejning af udviklingen af infrastrukturer i forhold til beskyttelse af den arkæologiske og arkitektoniske kulturarv.

C. Samarbejde om bekæmpelse af ulovlig handel med kulturgenstande

1. Beskyttelse og tilbagetagelse af kulturgoder, herunder arkæologiske fund uden oprindelsesdokumentation.

2. Intensivering af den fælles indsats for at hindre ulovlig handel med kulturgenstande.

3. Etablering eller styrkelse af samarbejde mellem medlemsstaternes administrative strukturer på dette område og mellem kulturinstitutioner og administrative strukturer.

D. Samarbejde vedrørende udstillinger

1. Tilrettelæggelse af udstillinger. Der vil kunne ydes særlige incitamenter til udstillinger, der tilrettelægges af blandede grupper af videnskabsmænd og eksperter fra medlemsstaternes institutioner, og som skal behandle spørgsmål vedrørende kontakter, påvirkninger og forholdet mellem de forskellige europæiske folk gennem historien.

Udstillinger, der lægger hovedvægten på ny viden og nyanskaffelser, og som opfylder beskyttelseskriterierne, vil kunne fremmes.

2. Udveksling af kulturgenstande, kunstværker og samlinger. Medlemsstaternes kulturinstitutioner og museer vil kunne fremme udvekslingen af samlinger og enkelte kunstværker med henblik på udstilling inden for det europæiske område og således henlede opmærksomheden på den fælles kulturarv.

3. Sammenligning mellem medlemsstaternes lovgivning og praksis med hensyn til afholdelse af internationale udstillinger og transport af kunstgenstande og samlinger, specielt med hensyn til mulighederne for offentlig garanti for forsikringsomkostninger samt bestemmelser vedrørende tredjemands krav i forbindelse med udlånte værker.

OPFORDRER MEDLEMSSTATERNE TIL AT FREMME ET ØGET KULTURSAMARBEJDE, DER

1. giver videnskabsmænd mulighed for at uddybe studierne af dokumentationen vedrørende kunstværker, kunstgenstande og monumenter i deres mange aspekter; især digital og fotografisk dokumentation.

2. giver de ansatte ved medlemsstaternes institutioner og museer mulighed for - gennem relevante uddannelsesprogrammer og seminarer - at uddybe emner af fælles interesse, foretage en kritisk sammenligning af de forskellige kriterier og metoder, som er fastsat og/eller afprøvet i de forskellige lande, og samtidig bidrage til at etablere et samarbejde på dette område.

3. fremmer adgangen, herunder virtuel adgang, til kulturarven med henblik på at tilvejebringe bedre oplysninger om og et mere indgående kendskab til kulturarven samt at øge offentlighedens opmærksomhed på ulovlige aktiviteter i forbindelse med kulturgenstande.

Der vil blive lagt særlig vægt på, at udstillingerne på museer, fundsteder m.m. præsenteres på flere niveauer (multi-layered) for at imødekomme forskellige typer publikum, herunder handicappede, men således, at præsentation på hvert niveau, også de mest elementære, er troværdig og giver korrekt information.

OPFORDRER DESUDEN MEDLEMSSTATERNE OG KOMMISSIONEN

til, hvor det er relevant, at fremme samarbejde mellem medlemsstaternes kulturinstitutioner og museer, herunder gennem arbejdsgrupper for at sikre den praktiske opfølgning af denne resolution med pilotprojekter, som skal gennemføres af medlemsstaterne.

OG BESLUTTER at evaluere iværksættelsen af denne resolution i løbet af første halvår af 2005.

(1) EFT C 162/02 af 6.7.2002.

(2) EFT L 395 af 31.12.1992, EFT L 74 af 27.3.1993, EFT L 201 af 17.7.1998, EFT L 187 af 10.7.2001 og EFT C 32 af 5.2.2002.